PATVIRTINTA

Gamtos tyrimų centro direktoriaus

2022 m. vasario 1 d. įsakymu Nr. V-11

**GAMTOS TYRIMŲ CENTRO SAVANORIŠKOS VEIKLOS ATLIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Gamtos tyrimų centro savanoriškos veiklos atlikimo tvarkos aprašas (toliau – Aprašas) nustato Gamtos tyrimų centro (toliau – GTC), kaip savanoriškos veiklos organizatoriaus, ir norinčių atlikti savanorišką veiklą GTC savanoriškos veiklos tikslus ir principus, savanoriškos veiklos organizavimo tvarką, dalyvaujančių asmenų funkcijas, teises ir pareigas.
2. Aprašas parengtas, vadovaujantis Lietuvos Respublikos savanoriškos veiklos įstatymu (toliau – Savanoriškos veiklos įstatymas), Savanoriškos veiklos išlaidų kompensavimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“ (su vėlesniais pakeitimais).
3. Apraše vartojamos sąvokos:
   1. **savanoris** – asmuo, atliekantis savanorišką veiklą, kaip tai apibrėžta Savanoriškos veiklos įstatyme;
   2. **savanoriška veikla** – savanorio neatlyginamai atliekama visuomenei naudinga veikla, kurios sąlygos nustatomos savanorio ir šios veiklos organizatoriaus susitarimu;
   3. **savanoriškos veiklos sutartis** – tarp savanorio ar savanorio atstovo pagal įstatymą ir GTC, atstovaujamo direktoriaus, sudaroma Aprašo 1 priede nustatytos formos sutartis, kurios pagrindu yra vykdoma savanoriška veikla GTC padalinyje (-iuose) ir kurioje įtvirtinami savanoriškos veiklos šalių teisės ir pareigos;
   4. **savanoriškų veiklų koordinatorius** – darbuotojas, atsakingas už tinkamą ir kokybišką savanoriškos veiklos organizavimą, administravimą ir koordinavimą GTC, taip pat savanorių kuratorių konsultavimą;
   5. **savanorių kuratorius** – GTC vadovo paskirtas asmuo, organizuojantis ir kontroliuojantis jam priskirtų savanorių savanorišką veiklą GTC padalinyje (-iuose);
   6. kitos Apraše vartojamos sąvokos suprantamos taip, kaip jos yra apibrėžtos Savanoriškos veiklos įstatyme ir kituose Lietuvos Respublikos ir Gamtos tyrimų centro teisės aktuose.

**II SKYRIUS**

**SAVANORIŠKOS VEIKLOS TIKSLAI IR PRINCIPAI**

1. Savanoriškos veiklos GTC tikslai:
   1. prisidėti prie tvarios visuomenės ir aplinkos kūrimo skatinant ir organizuojant savanorišką veiklą;
   2. skatinti ir organizuoti savanorių asmeninį tobulėjimą, sudaryti sąlygas jų visuminiam ugdymuisi;
   3. skatinti savanorių saviraišką, tarpusavio bendradarbiavimą ir bendravimą;
   4. palaikyti bei tobulinti esamas ir kurti naujas savanorių tradicijas;
   5. ugdyti savanorių pilietiškumą, kelti jų kvalifikaciją ir bendrąsias bei specialiąsias kompetencijas, organizuojant mokymus, seminarus, paskaitas, refleksijas, atvejų analizes, supervizijas, švietėjiškus ir kitus renginius, savanorių veiklos ir kompetencijų į(si)vertinimą;
   6. skatinti ir organizuoti savanorių užimtumą, socialinį aktyvumą, neformalųjį, įtraukųjį ugdymą(si) ir švietimą;
   7. suteikti savanoriams galimybę įgyvendinti savo iniciatyvas, prisidėti prie socialinių, bendruomeninių ir kitų veiklų GTC ir už jo ribų;
   8. puoselėti GTC vertybes, tokias kaip akademinė laisvė, nuomonių įvairovė, atvirumas idėjoms, inovatyvumas, tarpusavio pagarba, pasitikėjimas, tolerancija, akademinė etika, autonomijos derinimas su atskaitomybe valstybei ir atsakomybe visuomenei.
2. Savanoriškos veiklos GTC principai:
   1. savanoriškumo – savanoriai savanoriškoje veikloje dalyvauja savo laisva valia;
   2. naudos visuomenės gerovei ir asmeniui – dalyvavimas savanoriškoje veikloje sudaro asmenims galimybę aktyviai prisidėti prie visuomenės gerovės kūrimo ir skatina savanorių asmeninę saviraišką ir tobulėjimą;
   3. bendradarbiavimo – savanoriška veikla grindžiama savanorių ir GTC tarpusavio bendradarbiavimu, siekiant suderinti savanorių ir GTC poreikius bei galimybes;
   4. įvairovės ir lankstumo – savanoriška veikla gali būti atliekama skirtinguose GTC padaliniuose. Savanoris ir GTC gali susitarti dėl savanoriškos veiklos formų ir būdų, taip pat dėl jų pakeitimo;
   5. aktyvaus dalyvavimo ugdymo(si) procese – aktyvumo siekiama skiriant laiko asmeniniam patyrimui įvardyti ir suvokti;
   6. visumos – taikomas visuminis požiūris į asmenį, savanoriškos veiklos tikslus ir metodus; atsižvelgiama tiek į emocinius, tiek į intelektinius, tiek į fiziologinius aspektus; kreipiamas dėmesys tiek į asmenį, tiek į grupę, tiek į savanoriškos veiklos sritį;
   7. mokymosi iš patirties – mokymasis savanoriškos veiklos metu yra grindžiamas patyrimu, kuris įgauna prasmę tik tada, kai yra suvoktas ir įsisąmonintas. Patyrimas yra aptariamas (reflektuojamas) ir įvardijamas, daromos išvados, kurios įprasminamos ir pritaikomos gyvenime;
   8. atviro ir neformalaus bendravimo – savanoriška veikla yra saugus procesas, kuriame savanoris gali būti savimi, dalydamasis gyvenimo patirtimi, atskleisdamas ir savo silpnąsias puses, nebijodamas suklysti ir pripažinti savo klaidas. Savanoriška veikla – erdvė mokymuisi iš savo klaidų, mokymuisi vieniems iš kitų;
   9. nekonkurencinės aplinkos kūrimo – savanoriška veikla yra erdvė, kurioje vengiama dirbtinės konkurencinės įtampos;
   10. į grupės procesą orientuoto ugdymo(si) – grupėje mokomasi aiškintis tarpasmeninius santykius, priimti bendrus sprendimus, dalytis darbais ir atsakomybėmis. Grupėje intensyvėja ir individualus ugdymasis, leidžiantis atsižvelgti į asmens individualius poreikius ir pasirinkti tinkamiausią darbo tempą, priemones, būdus.
3. Savanoriška veikla yra neatlygintina ir negali pakeisti mokamo darbo.

**III SKYRIUS**

**SAVANORIŠKOS VEIKLOS ORGANIZAVIMAS**

1. Informacija apie savanoriškos veiklos galimybes, pagrindines savanoriškos veiklos sritis, užduotis, galimas veiklas ir kita su savanoriška veikla susijusi informacija skelbiama GTC interneto svetainėje ir viešinama per GTC vidines komunikacijos priemones, socialinius tinklus, partnerius, taip pat įvairių renginių metu ir kitomis priemonėmis.
2. Asmuo, norintis atlikti savanorišką veiklą bet kuriame GTC padalinyje, privalo sudaryti savanoriškos veiklos sutartį su GTC, jei bent viena šalis to pageidauja arba jei savanoriui kompensuojamos su savanoriška veikla susijusios išlaidos.
3. Savanoriškos veiklos sutartyje susitariama dėl savanoriškos veiklos trukmės, pobūdžio ir kitų sąlygų.
4. GTC teisės:
5. su savanoriu nustatyti jo savanoriškos veiklos atlikimo tikslus, terminą ir tvarką;
6. pasiūlyti veiklas, prie kurių įgyvendinimo GTC gali prisidėti savanoriai;
7. sudaryti sąlygas savanoriams įgyvendinti savo iniciatyvas, jei jos atitinka GTC poreikius ir galimybes;
8. atsižvelgiant į savanoriškos veiklos pobūdį ir Lietuvos Respublikos teisės aktų nustatytus reikalavimus, iš savanorišką veiklą norinčių atlikti asmenų reikalauti pateikti tokiai veiklai atlikti reikalingus dokumentus (sveikatos pažymėjimą, pažymą apie teistumą ir kt.);
9. nutraukti su savanoriu sudarytą savanoriškos veiklos sutartį, jei savanorio veiksmai prieštarauja savanoriškos veiklos sutartyje nustatytiems bendradarbiavimo principams, pažeidžia šalių interesus ir (ar) Gamtos tyrimų centro teisės aktus;
10. organizuoti savanoriškos veiklos skatinimo ir savanorių motyvavimo sistemą GTC.
11. GTC pareigos:
12. sudaryti galimybes vykdyti savanorišką veiklą GTC;
13. skatinti ir organizuoti savanorišką veiklą;
14. pagal galimybes kompensuoti savanoriams su savanoriška veikla susijusias išlaidas;
15. reikalauti, kad savanoriai laikytųsi Aprašo ir Gamtos tyrimų centro teisės aktuose nustatytų vidaus tvarkos taisyklių, tausotų GTC turtą, bei reikalauti atlyginti žalą, jei jie tokią GTC padaro;
16. sudaryti ir administruoti savanoriškos veiklos sutartis bei kitus dokumentus, susijusius su savanoriška veikla GTC;
17. informuoti savanorius apie savanoriškos veiklos pobūdį, apimtį ir eigą, esančius ir galimus rizikos veiksnius sveikatai ir saugai, kurie gali iškilti savanoriškos veiklos metu, ir apsisaugojimo nuo šių veiksnių priemonių panaudojimą, saugos ir kitus reikalavimus, pasirašytinai supažindinti savanorius su Aprašu;
18. paskirti savanorio veiklą GTC kuruojantį asmenį;
19. pagal poreikį teikti savanoriams ir savanorių kuratoriams reikalingą informaciją, konsultacinę ir techninę pagalbą, reikalingą savanoriškai veiklai organizuoti ir atlikti; pagal galimybes aprūpinti savanorius savanoriškai veiklai atlikti reikalingomis priemonėmis;
20. savanoriui prašant išduoti dokumentą, patvirtinantį savanorio atliktą savanorišką veiklą ir savanoriškai veiklai skirtas valandas;
21. koordinuoti savanorių veiklą ir konsultuoti juos iškylančiais klausimais dėl veiklos specifikos ir sudėtingų atvejų;
22. sudaryti sąlygas savanoriui dalyvauti savanoriams skirtuose mokymuose ir susitikimuose su GTC savanoriškos veiklos koordinatoriumi, savanorio kuratoriumi;
23. užtikrinti su savanoriška veikla susijusių Lietuvos Respublikos bei Gamtos tyrimų centro teisės aktų laikymąsi.
24. Vykdydamas GTC, kaip savanoriškos veiklos organizatoriaus, funkcijas, savanorišką veiklą GTC organizuoja ir administruoja savanoriškų veiklų koordinatorius, konkrečiame GTC kamieniniame padalinyje – savanorių kuratorius.
25. Savanoriškų veiklų koordinatoriaus funkcijos:
    1. administruoti GTC vardu sudaromas savanoriškos veiklos sutartis ir kitus dokumentus, susijusius su asmenimis, atliekančiais savanorišką veiklą GTC ar už jo ribų, kiek ši funkcija GTC padalinių nustatyta tvarka nėra priskirta savanoriškų veiklų kuratoriams;
    2. skleisti ir atnaujinti informaciją apie savanoriškos veiklos galimybes GTC ir už jo ribų;
    3. koordinuoti visų savanorių kuratorių veiklą, teikti su savanoriška veikla susijusią informaciją, individualias ir (ar) grupines konsultacijas, metodinę pagalbą, prireikus organizuoti mokymus;
    4. vykdyti planuojamų ir įgyvendintų savanoriškų veiklų ir savanorių apskaitą, savanorių veiklos kontrolę; prireikus ir esant galimybėms, inicijuoti, organizuoti ir koordinuoti GTC lygmens savanoriškos veiklos programas;
26. Savanorių kuratoriaus funkcijos:
    1. užtikrinti sklandų ir kokybišką kuruojamų savanorių veiklos organizavimą;
    2. tvarkyti ir pildyti kuruojamų savanorių sąrašus ir teikti juos savanoriškų veiklų koordinatoriui;
    3. supažindinti kuruojamus savanorius su savanoriškos veiklos pobūdžiu, GTC padalinio (-ių) struktūra ir taisyklėmis, taip pat su Apraše nurodytais savanoriškos veiklos reikalavimais, Gamtos tyrimų centro vidaus tvarkos taisyklėmis;
    4. informuoti kuruojamus savanorius apie pasikeitusias savanoriškos veiklos sąlygas ar tikslus;
    5. savanoriškos veiklos eigoje teikti grįžtamąjį ryšį apie kuruojamų savanorių veiklą savanoriškų veiklų koordinatoriui bei organizuoti individualius ir grupinius susitikimus kuruojamiems savanoriams;
    6. teikti siūlymus savanoriškų veiklų koordinatoriui dėl kuruojamų savanorių priėmimo ir nušalinimo;
    7. suteikti savanoriui savanoriškai veiklai atlikti reikalingą informaciją, prisidėti organizuojant mokymus, seminarus bei kitus renginius, teikti konsultacinę ir techninę pagalbą;
    8. padėti kuruojamiems savanoriams spręsti iškilusius sunkumus ir integruotis į savanorių kolektyvą;
    9. stebėti kuruojamų savanorių vykdomą veiklą, tikrinti, administruoti ir pasirašyti savanoriškos veiklos apskaitos žiniaraščius (Aprašo 2 priedas). Savanoriškos veiklos apskaitos žiniaraščiai GTC nustatyta tvarka kaupiami ir saugomi GTC padalinyje, kuriame atliekama savanoriška veikla;
    10. inicijuoti ir organizuoti savanorišką veiklą GTC kamieniniame (-iuose) padalinyje (-iuose), ją suderinant su savanoriškų veiklų koordinatoriumi;
    11. prisidėti prie GTC tikslų įgyvendinimo ir savanorių motyvavimo sistemos GTC organizavimo ir įgyvendinimo;
    12. vykdyti kitus savanoriškų veiklų koordinatoriaus pavedimus, susijusius su savanorių kuratoriaus funkcijomis.
27. Savanorių teisės:
    1. būti informuotiems apie savanoriškos veiklos pobūdį, apimtį ir eigą, esančius ir galimus rizikos veiksnius sveikatai ir saugai, kurie gali iškilti savanoriškos veiklos metu, ir apsisaugojimo nuo šių veiksnių priemonių panaudojimą, saugos ir kitus reikalavimus;
    2. įvykdžius savanoriškos veiklos sutartyje numatytus tikslus, gauti dokumentą, patvirtinantį savanorio atliktą savanorišką veiklą ir tam skirtą laiką;
    3. gauti savanoriškai veiklai atlikti reikalingas priemones, informaciją, konsultacijas ir techninę pagalbą;
    4. dalyvauti savanorių mokymuose, kai tokie organizuojami;
    5. nutraukti savanorišką veiklą apie tai pranešus savanorių kuratoriui kiek įmanoma anksčiau;
    6. teikti pasiūlymus ir prašymus savanoriškų veiklų koordinatoriui;
    7. naudotis kitomis teisėmis, kurios įtvirtintos Gamtos tyrimų centro ir Lietuvos Respublikos teisės aktuose.
28. Savanorių pareigos:
    1. atsakingai ir sąžiningai atlikti savanorišką veiklą, pildyti savanoriškos veiklos apskaitos žiniaraštį (Aprašo 2 priedas);
    2. susipažinti su Aprašu ir laikytis jame nustatytos savanoriškos veiklos atlikimo tvarkos, taip pat kitų Gamtos tyrimų centro ir Lietuvos Respublikos teisės aktų, susijusių su atliekama savanoriška veikla;
    3. laikytis su savanoriškų veiklų koordinatoriumi ir (ar) savanorių kuratoriumi aptartos savanoriškos veiklos atlikimo tvarkos;
    4. aktyviai bendrauti su savanorių kuratoriumi, prireikus – su GTC savanoriškų veiklų koordinatoriumi ir kitais GTC darbuotojais;
    5. iškilus nesklandumų savanoriškoje veikloje, negalėdamas vykdyti savanoriškos veiklos (dėl ligos ar kitų pateisinamų priežasčių) ar negalėdamas dalyvauti numatomuose mokymuose – nedelsiant apie tai informuoti kuratorių;
    6. tausoti ir efektyviai naudoti GTC turtą, laikytis vidaus tvarkos taisyklių, atlyginti padarytą dėl savo kaltės kilusią žalą GTC ar tretiesiems asmenims, nepažeisti GTC ir trečiųjų asmenų teisėtų interesų;
    7. kreiptis į savanoriškų veiklų koordinatorių dėl Apraše numatytų teisių pažeidimų;
    8. vykdyti savanorių kuratoriaus ir savanoriškų veiklų koordinatoriaus pavedimus, susijusius su savanorio vykdoma savanoriška veikla.
    9. jei vykdant savanorišką veiklą GTC savanoriui suteikiama konfidenciali informacija, pasirašomas atskiras susitarimas prie savanoriškos veiklos sutarties, kuriame savanoris įsipareigoja konfidencialią informaciją naudoti tik savanoriškos veiklos sutartyje numatytais tikslais ir neatskleisti su ja susijusios informacijos, dokumentų ir pan. tretiesiems asmenims be GTC rašytinio sutikimo, išskyrus atvejus, kai tokią pareigą nustato galiojantys Lietuvos Respublikos ar Gamtos tyrimų centro teisės aktai.

**IV SKYRIUS**

**SAVANORIŠKOS VEIKLOS GAMTOS TYRIMŲ CENTRE SKATINIMAS, PRIPAŽINIMAS**

1. GTC pagal galimybes organizuoja ir vykdo jų savanorių motyvavimo sistemą.
2. Savanorių savanoriškos veiklos metu ugdomos ir vertinamos Gamtos tyrimų centro teisės aktuose numatytos neformaliuoju būdu įgytos kompetencijos.
3. Dalyvavimas savanoriškoje veikloje, atsižvelgiant į jos tikslus ir pobūdį, Gamtos tyrimų centro teisės aktų nustatyta tvarka gali būti pripažįstamas savanorio praktinio darbo ir (ar) mokymosi patirtimi.
4. Savanoriškai veiklai nepriskiriama:
   1. apmokamas darbas;
   2. pagalba artimiesiems, draugams;
   3. poilsio ar turizmo veikla;
   4. studijos ar profesinis mokymas.

**V SKYRIUS**

**BAIGIAMOSIOS NUOSTATOS**

1. GTC gali būti vykdomos įvairios savanoriškos veiklos formos, kurios neprieštarauja Lietuvos Respublikos įstatymams, Aprašui ir kitiems Gamtos tyrimų centro teisės aktams.
2. Informacija visuomenei apie GTC organizuojamą savanorišką veiklą pateikiama GTC interneto svetainėje, socialiniame tinkle „Facebook“ ir (ar) kitais būdais.
3. GTC ir savanorio nesieja darbo santykiai, todėl GTC nesuteikia savanoriui draudimo nuo nelaimingų atsitikimų. Savanoris draudimą nuo nelaimingų atsitikimų ir (ar) civilinį draudimą gali įsigyti pats prieš pradėdamas savanorišką veiklą GTC.
4. Savanorių asmens duomenys ir kitų asmenų duomenys, susiję su savanoriška veikla, tvarkomi tik savanoriškos veiklos įgyvendinimo tikslais, vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu), Lietuvos Respublikos asmens duomenų teisinės apsaugos įstatymu, Asmens duomenų tvarkymo Gamtos tyrimų centre taisyklėmis, patvirtintomis Gamtos tyrimų centro direktoriaus 2019 m. sausio 28 d. įsakymu Nr. V-4 „Dėl Asmens duomenų tvarkymo Gamtos tyrimų centre taisyklių (privatumo politikos) patvirtinimo“ ir kitais Lietuvos Respublikos bei Gamtos tyrimų centro teisės aktais, reglamentuojančiais asmens duomenų apsaugą.
5. Savanorių asmens duomenys gaunami iš paties duomenų subjekto arba GTC kamieninio padalinio, kuriame yra atliekama savanoriška veikla.
6. Savanorių asmens duomenys gali būti teikiami:
   1. GTC darbuotojams, įgyvendinantiems savanoriškos veiklos organizavimą;
   2. Jaunimo reikalų departamentui prie Socialinės apsaugos ir darbo ministerijos;
   3. kitiems fiziniams ir juridiniams asmenims, kuriems asmens duomenis dėl savanoriškos veiklos teikti įpareigoja Lietuvos Respublikos įstatymai ir kiti teisės aktai – tų teisės aktų vykdymo tikslu.
7. Savanorių asmens duomenys ir susijusios savanoriškos veiklos apskaitos žiniaraščiai tvarkomi visą savanoriškos veiklos laikotarpį ir 5 metus po savanoriškos veiklos sutarties įsipareigojimų įvykdymo arba jos nutraukimo. Terminui pasibaigus, duomenys naikinami GTC nustatyta tvarka.
8. Visi GTC padaliniai privalo savanoriškų veiklų koordinatoriui teikti savanorių apskaitai būtiną nuasmenintą informaciją apie GTC padaliniuose savanorišką veiklą vykdančius GTC bendruomenės narius ir kitus asmenis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_